Broj: 711-I-2749-P-228-20/23-05-23

Zagreb, 8. prosinca 2023.

 **Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu ZSSI), **u predmetu dužnosnika Ivana Žeravice, zamjenika općinskog načelnika Općine Čepin, OIB: ……………,,** pokrenutom Odlukom Povjerenstva broj: 711-I-2073-P-228-20/23-04-23 od 29. rujna 2023., na 33. sjednici, održanoj 8. prosinca 2023., donosi sljedeću

**ODLUKU**

1. **Propustom da po pisanom pozivu Povjerenstva u danom roku priloži odgovarajuće dokaze u odnosu na nesklad između prijavljene imovine iz izvješća o imovinskom stanju dužnosnika podnesenog 7. veljače 2020. i stanja imovine kako proizlazi iz podataka pribavljenih od nadležnih tijela, i to:**
* **u dijelu podataka „Prihodi“, u rubrici „Drugi primitci bračnog druga/životnog partnera“ u kojoj je u izvješću od 7. veljače 2020. prijavljen podatak da takvi primici ne postoje, dok iz podataka Porezne uprave proizlazi da je u 2019. godini bračni drug dužnosnika, …, imala dohodak od samostalne djelatnosti u iznosu od 7.378,00 kuna u 2019. godini, tj. dohodak od samostalne djelatnosti od 39.060,00 kuna u 2020. godini, koja bitna promjena nije prijavljena istekom godine u kojoj je nastupila,**
* **u dijelu podataka „Poslovni udjeli, dionice i vrijednosni papiri u poslovnim subjektima“ u kojem je u izvješću od 7. veljače 2020. prijavljen podatak da udjeli u vlasništvu nad poslovnim subjektima ne postoje, dok iz podataka obrtnog registra proizlazi da je u 2019. godini osnovan obrt FONS, obrt za poslovno savjetovanje u vlasništvu bračnog druga dužnosnika, …, koja bitna promjena nije prijavljena istekom godine u kojoj je nastupila.**

**dužnosnik Ivan Žeravica, zamjenik općinskog načelnika Općine Čepin, počinio je povredu članka 27. ZSSI-a, u vezi s člancima 8. i 9. ZSSI-a.**

1. **Za povredu ZSSI-a, opisanu pod točkom I. ove izreke, dužnosniku se izriče sankcija iz članka 42. stavka 1. točke 2. ZSSI-a, obustava isplate dijela neto mjesečne plaće u ukupnom iznosu od 265,45 eura[[1]](#footnote-1) (2.000,00 kuna), koja će trajati dva mjeseca, a izvršit će se u dva jednaka uzastopna mjesečna obroka, svaki u pojedinačnom iznosu od 132,73 eura (1.000,00 kuna).**

Obrazloženje

Povjerenstvo je 7. listopada 2020. zaprimilo prijavu mogućeg sukoba interesa protiv dužnosnika Ivana Žeravice, zamjenika općinskog načelnika Općine Čepin, koja je u knjizi ulazne pošte Povjerenstva zaprimljena pod brojem: 711-U-3629-P-228/20-01-2 i povodom koje je otvoren predmet broj P-228/20. U prijavi se u bitnom navodi kako dužnosnik Ivan Žeravica u imovinskoj kartici u veljači 2020. godine nije naveo da je 15. lipnja 2018. na izbornoj skupštini Nogometnog kluba Čepin izabran za predsjednika kluba te je nepoznato prima li naknadu za rad u navedenom klubu te da također nije naveo da mu je supruga … vlasnica obrta za poslovno savjetovanje FONS, koji je osnovan 18. travnja 2019., a nisu navedeni niti prihodi koje supruga ostvaruje kroz obrt.

Člankom 3. stavkom 1. točkom 39. ZSSI-ja propisano je da su gradonačelnici, općinski načelnici i njihovi zamjenici dužnosnici u smislu odredbi ZSSI-a.

Uvidom u Registar dužnosnika kojeg vodi Povjerenstvo utvrđeno je kako je dužnosnik Ivan Žeravica obnašao dužnost zamjenika općinskog načelnika Općine Čepin u mandatima 2013. – 2017. te 2017. – 2021., a od 21. svibnja 2021. ponovno obnaša istu dužnost slijedom čega je Ivan Žeravica, povodom obnašanja dužnosti zamjenika općinskog načelnika Općine Čepin, obvezan postupati sukladno odredbama ZSSI-a.

Povjerenstvo je na 26. sjednici, održanoj 29. rujna 2023., pokrenulo postupak za odlučivanje o sukobu interesa protiv dužnosnika Ivana Žeravice, zamjenika općinskog načelnika Općine Čepin, zbog moguće povrede članaka 8. i 9. ZSSI-a, koja proizlazi iz propusta da po pisanom pozivu Povjerenstva u danom roku priloži odgovarajuće dokaze u odnosu na nesklad između prijavljene imovine iz izvješća o imovinskom stanju dužnosnika podnesenog 7. veljače 2020. i stanja imovine kako proizlazi iz podataka pribavljenih od nadležnih tijela, i to:

* u dijelu podataka „Prihodi“, u rubrici „Drugi primitci bračnog druga/životnog partnera“ u kojoj je u izvješću od 7. veljače 2020. prijavljen podatak da takvi primici ne postoje, dok iz podataka Porezne uprave proizlazi da je u 2019. godini bračni drug dužnosnika, …, imala dohodak od samostalne djelatnosti u iznosu od 7.378,00 kuna u 2019. godini, tj. dohodak od samostalne djelatnosti od 39.060,00 kuna u 2020. godini, koja bitna promjena nije prijavljena istekom godine u kojoj je nastupila,
* u dijelu podataka „Poslovni udjeli, dionice i vrijednosni papiri u poslovnim subjektima“ u kojem je u izvješću od 7. veljače 2020. prijavljen podatak da udjeli u vlasništvu nad poslovnim subjektima ne postoje, dok iz podataka obrtnog registra proizlazi da je u 2019. godini osnovan obrt FONS, obrt za poslovno savjetovanje u vlasništvu bračnog druga dužnosnika, …, koja bitna promjena nije prijavljena istekom godine u kojoj je nastupila.

Prema dostavnici zaprimljenoj u Povjerenstvu dužnosnik je navedenu Odluku zaprimio 25. listopada 2023. te se na istu nije očitovao.

Povjerenstvo je u svrhu utvrđivanja činjenica u postupku iz svoje nadležnosti predmet uputilo u postupak redovite provjere izvješća o imovinskom stanju dužnosnika Ivana Žeravice.

Člankom 8. stavkom 1. ZSSI-a propisano je da su dužnosnici obvezni u roku od 30 dana od dana stupanja na dužnost podnijeti izvješće Povjerenstvu s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan. Stavkom 2. istog članka ZSSI-a propisano je, između ostalog, da su dužnosnici obvezni dostaviti izvješće Povjerenstvu ako tijekom obnašanja javne dužnosti dođe do bitne promjene glede imovinskog stanja, istekom godine u kojoj je promjena nastupila.

Člankom 8. stavkom 7. ZSSI-a propisano je kako podaci o stečenoj imovini obuhvaćaju, između ostaloga, podatke o udjelima u vlasništvu drugih poslovnih subjekata i dohotku od samostalne djelatnosti.

Čankom 21. stavkom 1. ZSSI-a propisano je da Povjerenstvo vrši provjeru podataka iz podnesenih izvješća dužnosnika o imovinskom stanju.

Člankom 22. ZSSI-a propisano je da provjera podataka iz podnesenih izvješća o dužnosnika o imovinskom stanju može biti prethodna (administrativna) i redovita provjera.

Člankom 24. stavkom 1. ZSSI-a propisano je da redovita provjera podataka predstavlja provjeru podataka iz članka 8. i 9. ZSSI-a koja se obavlja prikupljanjem, razmjenom podataka i usporedbom prijavljenih podataka o imovini iz podnesenih izvješća o imovinskom stanju dužnosnika s pribavljenim podacima od Porezne uprave i drugih nadležnih tijela Republike Hrvatske sukladno odredbama toga Zakona i podzakonskih propisa donesenih na temelju toga Zakona.

Sukladno članku 26. ZSSI-a, Povjerenstvo će bez odgađanja zatražiti od dužnosnika pisano očitovanje s potrebnim dokazima ukoliko prilikom provjere podataka utvrdi nesklad, odnosno nerazmjer između prijavljene imovine iz podnesenog izvješća iz članka 8. i 9. ZSSI-a i stanja imovine dužnosnika kako proizlazi iz pribavljenih podataka od nadležnih tijela iz članka 24. toga Zakona. Dužnosnik je dužan dostaviti Povjerenstvu pisano očitovanje i priložiti odgovarajuće dokaze u roku od 15 dana od dana primitka pisanog zahtjeva.

Člankom 27. ZSSI-a propisano je da ako dužnosnik ne dostavi Povjerenstvu pisano očitovanje iz članka 26. tog Zakona u roku od 15 dana ili pak ne priloži odgovarajuće dokaze potrebne za usklađivanje prijavljene imovine s utvrđenom imovinom u postupku provjere s pribavljenim podacima o imovini dužnosnika, Povjerenstvo će pokrenuti postupak protiv dužnosnika zbog kršenja odredbi iz članka 8. i 9. ZSSI-a te će o tome obavijestiti nadležna državna tijela.

Imajući u vidu okolnosti iz prijave mogućeg sukoba interesa protiv dužnosnika Ivana Žeravice, Povjerenstvo je u postupku redovite provjere razmatralo točnost podataka iz dijela izvješća o imovinskom stanju dužnosnika naziva „Poslovni udjeli, dionice i vrijednosni papiri u poslovnim subjektima” i „Drugi primitci bračnog druga/životnog partnera” i to izvješća koje je bilo relevantno za razdoblje odnosno okolnosti na koje upućuje prijava.

Uvidom u evidencije Povjerenstva utvrđeno je da je za provjeru u ovom postupku relevantno izvješće o imovinskom stanju koje je dužnosnik Ivan Žeravica podnio Povjerenstvu 7. veljače 2020. povodom promjene, s obzirom na to da se isto odnosi na 2019. godinu koja je istekla, a relevantno je i za provjeru prijavljenog imovinskog stanja za čitavu 2020. godinu, s obzirom na to da istekom te godine obveznik nije podnio novo izvješće o imovinskom stanju.

U podnesenom izvješću o imovinskom stanju od 7. veljače 2020. dužnosnik navodi da je oženjen te da je njegov bračni drug …. Usporedbom OIB-a …, navedenoga u izvješću o imovinskom stanju dužnosnika i OIB-a navedenog u podacima Matice vjenčanih, Povjerenstvo je utvrdilo da je riječ o istoj osobi, odnosno o …, bračnom drugu dužnosnika Ivana Žeravice te da je brak sklopljen 20. srpnja 2019. i traje do današnjeg dana.

U postupku redovite provjere podataka u dijelu koji se odnosi na druge primitke bračnog druga dužnosnika, Povjerenstvo je izvršilo uvid u gore navedeno izvješće o imovinskom stanju te je utvrdilo da dužnosnik u dijelu izvješća o imovinskom stanju „Prihodi”, u rubrici „Drugi primitci bračnog druga/životnog partnera” nije prijavio primitke, odnosno prijavio je kako oni ne postoje.

Uvidom, na temelju ovlaštenja, u informacijski sustav Porezne uprave, Evidenciju dohodaka i primitaka, Povjerenstvo je utvrdilo da je bračni drug dužnosnika, …, u 2019. godini ostvarila dohodak od samostalne djelatnosti u neto iznosu od 7.378,00 kuna (odnosno 8.500,00 kuna prije oporezivanja te obračunati porez u iznosu od 1.122,00 kune), kao i da je u 2020. godini ostvarila dohodak od samostalne djelatnosti u neto iznosu od 39.060,00 kuna (odnosno 45.000,00 kuna prije oporezivanja te obračunati porez u iznosu od 5.940,00 kuna).

Slijedom navedenog, iz usporedbe podataka iz provjeravanog izvješća o imovinskom stanju dužnosnika Ivana Žeravice od 7. veljače 2020., koje se odnosi na 2019. godinu, a aktualno je i za 2020., s obzirom na to da za istu godinu nisu prijavljene nikakve promjene i podataka prikupljenih od Porezne uprave Ministarstva financija proizlazi mogući nesklad u pogledu (ne)prijavljenog podatka o iznosu drugog primitka bračnog druga za 2019. i 2020. godinu.

U dijelu koji se odnosi na poslovne udjele, Povjerenstvo je izvršilo uvid u izvješće o imovinskom stanju 7. veljače 2020. te je utvrdilo da je dužnosnik u dijelu izvješća o imovinskom stanju „Poslovni udjeli, dionice i vrijednosni papiri u poslovnim subjektima“ naveo kako isti ne postoje.

Uvidom u izvadak iz obrtnog registra Povjerenstvo je utvrdilo da je bračni drug dužnosnika, …, vlasnica obrta FONS, obrt za poslovno savjetovanje, sa sjedištem u Čepinu koji je osnovan 18. travnja 2019.

Slijedom navedenog, iz usporedbe podataka iz provjeravanog izvješća o imovinskom stanju dužnosnika Ivana Žeravice od 7. veljače 2020. i podataka prikupljenih od nadležnih tijela u Republici Hrvatskoj proizašao je mogući nesklad između (ne)prijavljenih udjela u vlasništvu nad poslovnim subjektima i podataka iz obrtnog registra.

Nastavno na utvrđeno, Povjerenstvo je zaključkom od 6. srpnja 2023., Broj: 711-I-1416-RP-7-22/23-09-22 pozvalo dužnosnika Ivana Žeravicu da dostavi očitovanje s potrebnim dokazima u odnosu na mogući nesklad između prijavljene imovine iz izvješća o imovinskom stanju dužnosnika podnesenog 7. veljače 2020. i stanja imovine kako proizlazi iz podataka pribavljenih od nadležnih tijela.

Navedeni zaključak dužnosnik Ivan Žeravica je prema priloženoj dostavnici zaprimio 13. srpnja 2023. te se na utvrđenja istoga očitovao dopisom koji je u Povjerenstvu zaprimljen 31. srpnja 2023. i u kojem je dužnosnik naveo da što se tiče drugog primitka bračnog druga koji nije naveden u imovinskoj kartici, isto predstavlja osoban propust jer je prihod nastao iz spornog potraživanja te kada je isti nastao nije uočen na vrijeme od strane bračnog druga pa je samim time napravljen propust u prijavi stanja. U odnosu na evidentiranje obrta Fons dužnosnik navodi da je tumačio kako obrt dijeli isti OIB s vlasnikom te je kao takav nedjeljiv, neotuđiv i neprenosiv na druge osobe te da stoga ne predstavlja poslovni udio.

Kako dužnosnik Ivan Žeravica svojim očitovanjem nije opravdao utvrđeni nesklad u odnosu na ostvarene druge primitke bračnog druga i udjele bračnog druga u vlasništvu nad poslovnim subjektima, Povjerenstvo je, na temelju članka 27. ZSSI-a, ranije citiranom Odlukom broj: 711-I-2073-P-228-20/23-04-23 od 29. rujna 2023. pokrenulo predmetni postupak zbog moguće povrede članaka 8. i 9. ZSSI-a.

Povjerenstvo ističe da prilaganje odgovarajućih dokaza potrebnih za usklađivanje podataka navedenih u podnesenim izvješćima o imovinskom stanju u smislu članka 26. i 27. ZSSI-a, znači da je dužnosnik trebao dokazati, odnosno dostaviti dokumentaciju iz koje proizlazi da su podaci o imovini koje je naveo u podnesenim izvješćima o imovinskom stanju točni, a da podaci koje je Povjerenstvo prikupilo u postupku redovite provjere ne prikazuju stvarno stanje imovine dužnosnika, što dužnosnik nije učinio već je očitovanjem dostavljenim u postupku redovite provjere potvrdio točnost podataka koje je Povjerenstvo utvrdilo pribavljanjem podataka od nadležnih tijela dok očitovanje na Odluku Povjerenstva broj: 711-I-2073-P-228-20/23-04-23 od 29. rujna 2023. dužnosnik nije niti dostavio.

Opravdavanje utvrđenog nesklada, odnosno prilaganje odgovarajućih dokaza potrebnih za usklađivanje podataka u podnesenim izvješćima o imovinskom stanju u smislu članaka 26. i 27. ZSSI-a, znači da bi dužnosnik trebao obrazložiti te dokazati da je njegovo imovinsko stanje koje je prikazao u podnesenim izvješćima o imovinskom stanju istinito i točno, odnosno da podaci prikupljeni od nadležnih tijela ne prikazuju stvarno stanje imovine dužnosnika, a što u konkretnom slučaju nije obrazloženo odnosno dokazano, već je dužnosnik svojim očitovanjem upravo potvrdio točnost podataka koje je Povjerenstvo utvrdilo, tj. da u izvješću o imovinskom stanju dužnosnika podnesenog 7. veljače 2020. nije prijavljen dohodak od samostalne djelatnosti supruge dužnosnika u iznosu od 7.378,00 kuna u 2019. godini te dohodak od samostalne djelatnosti od 39.060,00 kuna u 2020. godini, koja bitna promjena nije prijavljena istekom godine u kojoj je nastupila, kao i da nije prijavljen podatak o udjelu supruge dužnosnika u vlasništvu nad poslovnim subjektom - obrtom FONS, obrt za poslovno savjetovanje, koja bitna promjena nije prijavljena istekom godine u kojoj je nastupila.

Slijedom svega navedenoga, Povjerenstvo je utvrdilo povredu odredbe članka 27. ZSSI-a, u vezi sa člancima 8. i 9. ZSSI-a, te je donijelo Odluku kao u točki I. izreke.

Člankom 42. ZSSI-a propisane su sankcije koje se mogu izreći za povredu odredbi navedenog Zakona. Stavkom 3. navedenog članka ZSSI-a propisano je da će za povredu odredbi članaka 10. i 27. toga Zakona Povjerenstvo izreći sankciju iz stavka 1. točke 2. i 3. toga članka odnosno sankciju obustave isplate dijela neto mjesečne plaće i javno objavljivanje odluke Povjerenstva.

Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo izriče u iznosu od 2.000,00 do 40.000,00 kuna, vodeći računa o težini i posljedicama povrede Zakona.

Prilikom donošenja odluke o visini sankcije Povjerenstvo je ocijenilo sve okolnosti iz kojih proizlaze težina i posljedice utvrđene povrede ZSSI-a te je utvrdilo da se radi o lakšoj povredi odredbi ZSSI-a, pri čemu se napominje da je Povjerenstvo dužnosniku Odlukom od 15. lipnja 2023. Broj: 711-I-1223-P-429-22/23-05-12 izreklo sankciju opomene zbog povrede odredbi o podnošenju imovinskih kartica. Slijedom navedenom, za opisanu povredu članka 27. ZSSI-a, u vezi sa člancima 8. i 9. ZSSI-a, Povjerenstvo je utvrdilo primjerenim izreći dužnosniku sankciju iz članka 42. stavka 1. podstavka 2. ZSSI-a, obustavu isplate dijela neto mjesečne plaće u ukupnom iznosu od 265,45 eura (2.000,00 kuna), koja će trajati dva mjeseca, a izvršit će se u dva jednaka uzastopna mjesečna obroka, svaki u pojedinačnom iznosu od 132,73 eura (1.000,00 kuna).

Slijedom navedenog, Povjerenstvo je donijelo odluku kako je navedeno u izreci ovoga akta.

PREDSJEDNICA POVJERENSTVA

 Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Ivan Žeravica, osobnom dostavom
2. Podnositelju prijave
3. Objava na internetskoj stranici Povjerenstva
4. Pismohrana

1. Fiksni tečaj konverzije 7.53450 [↑](#footnote-ref-1)